আমার মনে হয় ছাপাই ছবি আমাদের চোখকে অন্য অনেক মাধ্যমের চেয়ে বেশি অভিজ্ঞ করে তুলেছে। সফিউদ্দীন, কিবরিয়া, রফিকুন নবী, মনিরুল ইসলাম, শহীদ কবির প্রমুখ অগ্রজের পথের পরিচয় পাঠ করে আনিসুজ্জামান নতুন শিল্পভাষায় কথা বলার সামর্থ্য অর্জন করেছেন এবং আবারও আমরা ছাপচিত্রে অভিনব কিছু দেখার সুযোগ পেয়েছি। বিমূর্ত চিত্রকলা পাঠে আমাদের অনীহা আছে। কিন্তু একান্তভাবে রেখা, রূপ আর টেক্সচারের সুন্দর যখন ছাপচিত্রে দেখি, তখন আমাদের আগ্রহ নিরঙ্কুশ থেকে যায়। সংগীত শোনার মতো আমরা ছন্দ আর সংগঠনই শুধু গভীর মনোনিবেশে পাঠ করি। শিল্পী কী এঁকেছেন বা কী বোঝাতে চেয়েছেন, এ-প্রশ্ন আমাদের আর বিচলিত করে না। আমাদের ভেতরটা অকস্মাৎ বলে ওঠে – সুন্দর তো! কী সুন্দর? কয়েকটি রেখার ছন্দময় প্রকাশ, কয়েকটি বিপুল আয়তনের জ্যামিতির পারস্পরিক সম্পর্ক ও ভারসাম্য অথবা বিন্দুরাশির মেঘের মতো সঞ্চরণ; – এসব আমাদের মোহাবিষ্ট করে রাখে। যেমন আবিষ্ট হয়ে থাকে আমাদের মন, প্রকৃতিতে চোখ পেতে রেখে। আনিসের ছবি প্রকৃতিরই শুদ্ধস্বরের অনুসন্ধান। তবে বাসন্তববাদী শৈলীর ব্যাকরণ অনুসরণ না করে রেখা ও বিরেখার (anti-line) পারস্পরিক সম্পর্কে, হালকা ছাপ ও গাঢ় ছাপের সমন্বয়ে চোখ জানালা খুলে দূর দেখতে পায়।